**Sadarbība bērnam atbilstošākās audžuģimenes vai specializētās audžuģimenes bērnam ar smagiem funkcionāliem traucējumiem apzināšanas procesā un bērna ievietošanas procesā audžuģimenē**

**Normatīvais regulējums**

***Audžuģimenes noteikumu 52.punkts:*** Bāriņtiesa, ievietojot bērnu audžuģimenē vai specializētajā audžuģimenē, noskaidro bērna viedokli, ja bērns ir spējīgs to formulēt, ņemot vērā viņa vecumu un brieduma pakāpi, un ievēro bērna intereses, kā arī sadarbībā ar atbalsta centru izvērtē, vai tā spēs nodrošināt pienācīgus dzīves apstākļus un aprūpi bērnam.

***Audžuģimenes noteikumu 53.punkts:*** Audžuģimenē vai krīzes audžuģimenē vienlaikus drīkst ievietot ne vairāk par trim bērniem, izņemot gadījumu, ja audžuģimenē ievieto brāļus (pusbrāļus) un māsas (pusmāsas). Kopējais bērnu skaits, kas ir audžuģimenes ikdienas aprūpē, nedrīkst būt lielāks par sešiem (tai skaitā aizbildnībā esošie, adoptētie vai savi bērni), izņemot gadījumu, ja audžuģimenē vienlaikus ievieto sešus vai vairāk brāļus (pusbrāļus) un māsas (pusmāsas).

***Audžuģimenes noteikumu 54.punkts:*** Kopējais bērnu skaits ikdienas aprūpē audžuģimenē bērnam ar smagiem funkcionāliem traucējumiem nedrīkst būt lielāks par diviem (tai skaitā aizbildnībā esošie, adoptētie vai savi bērni). Bāriņtiesa sadarbībā ar atbalsta centru, izvērtējot konkrētās audžuģimenes dzīves apstākļus un iespējas, var lemt par lielāku kopējo bērnu skaitu šajā audžuģimenē, ja tas ir bērna interesēs.

***Audžuģimenes noteikumu 55.punkts:*** Par bērna ievietošanu audžuģimenē vai specializētajā audžuģimenē bāriņtiesa vienas darbdienas laikā informē audžuģimenes vai specializētās audžuģimenes izvēlēto atbalsta centru.

***Audžuģimenes noteikumu 57.punkts:*** Lēmuma norakstu par bērna ievietošanu audžuģimenē vai specializētajā audžuģimenē bāriņtiesa 10 darbdienu laikā nosūta audžuģimenes deklarētās dzīvesvietas bāriņtiesai un informē atbalsta centru, ar kuru audžuģimenei vai specializētajai audžuģimenei ir noslēgta vienošanās par atbalsta sniegšanu.

***Audžuģimenes noteikumu 58.punkts:*** Bāriņtiesa pirms bērna ievietošanas audžuģimenē vai specializētajā audžuģimenē bērnam ar smagiem funkcionāliem traucējumiem sniedz tai un atbalsta centram rakstisku informāciju par bērna emocionālo stāvokli, par saskarsmes kārtību ar bērna vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām un citiem apstākļiem, kas jāņem vērā, lai audžuģimene varētu bērnu aprūpēt.

***Audžuģimenes noteikumu 59.punkts:*** Audžuģimenei un specializētajai audžuģimenei bērnam ar smagiem funkcionāliem traucējumiem ir pienākums 10 dienu laikā pēc informācijas saņemšanas personīgi iepazīties ar bērnu un pieņemt lēmumu par bērna ņemšanu aprūpē un uzraudzībā.

***Audžuģimenes noteikumu 60.punkts:*** Ievietojot bērnu audžuģimenē vai specializētajā audžuģimenē bērnam ar smagiem funkcionāliem traucējumiem, bāriņtiesa izsniedz: 1) bērna dzimšanas apliecību; 2) tās rīcībā esošo informāciju par bērna veselības stāvokli un ģimenes ārstu (ja tāds ir); 3) bērna personisko mantu (ja tādas ir) sarakstu.

**Sadarbības procesa shēma**

|  |
| --- |
| **Bāriņtiesa**, kurai ir nepieciešamība ievietot bērnu audžuģimenē vai specializētajā audžuģimenē bērnam ar smagiem funkcionāliem traucējumiem, sazinās[[1]](#endnote-1) ar atbalsta centru[[2]](#endnote-2), lai noskaidrotu, vai starp atbalsta centra audžuģimenēm ir konkrētā bērna uzņemšanai piemērota audžuģimene.  Bāriņtiesa rakstiski sniedz atbalsta centram pilnīgu tās rīcībā esošo informāciju[[3]](#endnote-3) par bērnu, lai atbalsta centrs spētu piemeklēt bērna vajadzībām atbilstošāko audžuģimeni. |
|  |
| **Atbalsta centrs**, izvērtējot no bāriņtiesas saņemto informāciju par bērnu, piemeklē[[4]](#endnote-4) bērna vajadzībām atbilstošāko/-ās audžuģimeni/-es, tajā skaitā, ņemot vērā informāciju par kopējo bērnu skaitu audžuģimenē. |
|  |
| **Atbalsta centrs** sazinās ar audžuģimeni/-ēm, kura/-as atbalsta centra izvērtējuma rezultātā ir novērtēta/-as, kā piemērota/-as konkrētā bērna aprūpei, un piedāvā audžuģimenei/-ēm uzņemties bērna aprūpi. Atbalsta centrs sniedz audžuģimenei tā rīcībā esošo informāciju par bērnu. |
|  |
| Kad **audžuģimene vai specializētā audžuģimene bērnam ar smagiem funkcionāliem** traucējumiem tiek uzrunāta bērna uzņemšanai ģimenē, tai ir tiesības iegūt pamatinformāciju par uzņemamo bērnu, lai objektīvi izvērtētu savas iespējas sniegt konkrētajam bērnam aprūpi un audzināšanu. Pamatojoties uz atbalsta centra un bāriņtiesas rakstiski sniegto informāciju par bērnu, **audžuģimene** izvērtē savu gatavību un iespējas uzņemties bērna aprūpi un paziņo par savu gatavību atbalsta centram. |
|  |
| Saņemot pozitīvu atbildi no audžuģimenes, **atbalsta centrs** par to informē bāriņtiesu.  **Bāriņtiesa un atbalsta centrs**, savstarpēji apmainoties ar to rīcībā esošo informāciju par bērnu un audžuģimeni, objektīvi novērtē konkrētās audžuģimenes piemērotību ievietojamā bērna aprūpei.  Gadījumos, kad specializētā audžuģimene bērnam ar smagiem funkcionāliem traucējumiem ir izteikusi vēlmi uzņemt aprūpē bērnu, bet tās aprūpē jau esošo bērnu skaits pārsniedz divus, **bāriņtiesa** konkrētās ģimenes situāciju vērtē kopā ar atbalsta centru. Atbalsta centram var būt būtiska informācija par ģimenes reālo situāciju, dzīves apstākļiem, nepieciešamajiem pakalpojumiem un iespējām saņemt vajadzīgo atbalstu, lai objektīvi izvērtētu tās iespējas aprūpēt vairāk par diviem bērniem. |
|  |
| Ja **audžuģimene vai specializētā audžuģimene bērnam ar smagiem funkcionāliem traucējumiem**, iepazīstoties ar bāriņtiesas sniegto rakstisko informācijas par bērnu, izsaka gatavību bērnu uzņemt savā ģimenē, tai ir pienākums 10 dienu laikā pēc informācijas saņemšanas personīgi iepazīties ar bērnu un pieņemt lēmumu par bērna ņemšanu aprūpē un uzraudzībā.  **Bāriņtiesai** nepieciešams pārliecināties, vai audžuģimene, vai specializētā audžuģimene bērnam ar smagiem funkcionāliem traucējumiem ir iepazinusies un izpratusi tai sniegto informāciju, objektīvi novērtējusi savas spējas konkrētā bērna aprūpē. Pirms lēmuma pieņemšanas bāriņtiesai nepieciešams pārliecināties, kā noritējusi bērna personiskā iepazīšanās ar potenciālo audžuģimeni. |
|  |
| **Bāriņtiesa** var uzaicināt atbalsta centra, ar kuru audžuģimenei noslēgta vienošanās, pārstāvi piedalīties bāriņtiesas sēdē par bērna ievietošanu audžuģimenē, viedokļa sniegšanai par audžuģimenes piemērotību konkrētā bērna aprūpēšanai. |
|  |
| **Bāriņtiesa** par bērna ievietošanu audžuģimenē vienas darbdienas laikā informē atbalsta centru. Informācija var tikt nodota telefoniski, par to noformējot pārskatu par sarunu un pievienojot to audžuģimenes lietai. |
|  |
| Ievietojot bērnu audžuģimenē vai specializētajā audžuģimenē bērnam ar smagiem funkcionāliem traucējumiem, **bāriņtiesa** izsniedz audžuģimenei: 1) bērna dzimšanas apliecību; 2) tās rīcībā esošo informāciju par bērna veselības stāvokli un ģimenes ārstu (ja tāds ir); 3) bērna personisko mantu (ja tādas ir) sarakstu. |
|  |
| **Bāriņtiesa** lēmuma norakstu par bērna ievietošanu audžuģimenē vai specializētajā audžuģimenē 10 darbdienu laikā nosūta audžuģimenes deklarētās dzīvesvietas bāriņtiesai un informē atbalsta centru, ar kuru audžuģimenei vai specializētajai audžuģimenei ir noslēgta vienošanās par atbalsta sniegšanu. Bāriņtiesa lēmuma izrakstu nosūta atbalsta centram. |

1. Saziņai izvēlas pēc iespējas operatīvāko saziņas veidu (e-pasta vēstule, telefonzvans). [↑](#endnote-ref-1)
2. Prioritāri tuvumā esošo atbalsta centru. [↑](#endnote-ref-2)
3. Rakstiska informācija sniedzama vismaz par šādām bērna dzīves jomām: par bērna emocionālo stāvokli, par saskarsmes kārtību ar bērna vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām un citiem apstākļiem, kas jāņem vērā, lai audžuģimene varētu bērnu aprūpēt. [↑](#endnote-ref-3)
4. Šajā procesā atbalsta centrs novērtē audžuģimenes izpratni par bērna vecumam, briedumam, pieredzētajiem traumatiskajiem notikumiem atbilstošu aprūpi un audzināšanu, kā arī novērtē audžuģimenes iespējas nodrošināt konkrētajam bērnam atbilstošu veselības aprūpi un izglītību. Vērā ņemams apstāklis ir arī audžuģimenes kopējā ģimenes situācija – audžuģimenē esošo bērnu skaits, vecums un viedoklis par vēl viena bērna ienākšanu u.tml. [↑](#endnote-ref-4)